Aalborg får i indeværende sæson, der løber fra maj til december, besøg af 10 såkaldte luksusskibe. Det er tre mere end sidste år, hvilket området tjener penge på. - Vi har især haft fokus på at lokke de eksklusive skibe til Aalborg, for de er mindre og kan uden problemer sejle ind i Limfjorden, forklarer Lars Bech fra Visit Aalborg til P4 Nordjylland. Lars Bech har i forbindelse med indsatsen fået titel som cruise-manager. Det øgede fokus betyder, at superyachten Jamaica Bay kommer til Aalborg i forbindelse med Rebildfesten i juli. I maj kommer et af verdens mest eksklusive skibe - The World - hvor passagerne ejer lejlighederne ombord. De syv krydstogtskibe, der anløb Aalborg Havn sidste år generede ifølge Lars Bech en anslået ekstra-omsætning på samlet fem millioner kroner.

Opsummering:
En øget indsats fra Aalborg Kommune giver nu bonus. I 2013 vil 10 luksusskibe lægge vejen forbi Nordjyllands største by.